L’activitat gripal epidèmica a Catalunya torna a baixar i ho fa per cinquena setmana consecutiva amb tendència a continuar disminuint la propera setmana. Segons les dades recollides al Pla d’Informació de les infeccions respiratòries agudes a Catalunya (Pidirac) corresponents a la setmana del 6 al 12 de febrer, els casos han passat dels 150,6 fins als 98,76 per cada 100.000 habitants, situant-se a un nivell d’activitat epidèmica proper al basal. Els casos de grip han disminuït en tots els grups d’edat, excepte en el grup de persones d’entre 15 i 65 anys.  Pel que fa als ingressos hospitalaris greus pel virus de la grip, durant aquesta setmana se n’ha produït un en els hospitals de la xarxa sentinella, i des de l’inici de la temporada un total de 538, tots ells per virus gripal A i amb múltiples factors de risc. A més, el 51,8% no estaven vacunats.   Durant la setmana del 9 al 15 de febrer, els professionals de l’Institut Català de la Salut (ICS) han atès un total de 14.385 urgències hospitalàries, un 1,6% menys que la setmana anterior (14.613 atencions). D’aquestes, 12.102 corresponen a població adulta, mentre que la resta –2.283, un 18,9%- corresponen a població pediàtrica.   Pel que fa a l’activitat dels Equips d’Atenció Primària de l’ICS, en aquesta setmana s’han registrat 724.304 visites, que suposa un 0,9% menys que la setmana anterior. Pel que fa als centres d’atenció continuada (CUAP i Punts d’Atenció Continuada), s’han atès 41.104 visites, que representa un 2,3% menys que la setmana anterior. Per últim, el 061 CatSalut Respon ha atès 32.369 consultes, que suposa un 4% més que la setmana anterior i un 10,1% més respecte l’any anterior per aquestes dates.   Així mateix, els hospitals no gestionats per l’ICS han atès entre el 9 i el 15 de febrer un total de 11.071 urgències. En aquest sentit, al Parc Taulí es van atendre 2.511 urgències (un 2,6% menys respecte la setmana anterior), al Consorci Sanitari de Terrassa 2.138 (-1,5%), a l’Hospital Clínic 2.441 (-4,6%), a l’Hospital Moisès Broggi 1.237 (-0,2%) i a l’Hospital de Sant Pau 2.744 (-3,9%).

Summary: Els casos de grip cauen per cinquena setmana i l’activitat epidèmica ja se situa a un nivell proper al basal


El vicepresident del Govern i coordinador nacional d’ERC, Pere Aragonès, ha reclamat aquest dijous al president del govern espanyol en funcions, Pedro Sánchez, que afronti amb valentia i “des d’un diàleg sincer” el conflicte polític a Catalunya, perquè “no és moment del regat curt ni del laboratori electoral permanent” i cal “posar solucions sobre la taula” per “desbloquejar” la situació. “No despenjar el telèfon ni atendre les peticions de diàleg és bloquejar les sortides a la solució”, ha afirmat en referència a la negativa del president espanyol a parlar amb el president de la Generalitat, Quim Torra, però “el bloqueig no beneficiarà ningú”. En aquest sentit ha advertit Sánchez que per a milions de catalans “el camí cap a la independència és irreversible”. Ha proposat la creació d’una mesa de diàleg per a una solució “política i democràtica” que parteixi del “reconeixement de les parts”, perquè “no té cap sentit que el president del govern abordi les conseqüències de la sentència amb totes les forces polítiques menys amb els independentistes”.  Aragonès ha fet aquestes manifestacions durant un esmorzar informatiu a Madrid on ha assistit, entre altres, el conseller de Territori, Damià Calvet, el delegat del Govern a Madrid, Gorka Knörr, el portaveu d’ERC al Congrés, Gabriel Rufián. També representants del govern espanyol com Cristina Gallach, Alta Comissionada del govern espanyol per l’Agenda 20-30 i Miryam Álvarez, secretaria general de Coordinació Territorial.  A més, hi ha assistit el secretari general d’UGT, Pepe Àlvarez.  El vicepresident del govern ha admès que la setmana passada va ser “complexa” però ara la situació “s’ha encaminat” i les imatges dels disturbis “queden lluny”. En tot cas ha advertit que els actes violents mereixen la “condemna” del Govern i ha expressat el suport del Govern als Mossos alhora que també ha defensat el dret a la manifestació i ha apuntat que s’analitzaran les actuacions de la policia catalana que no siguin correctes. “Els primers interessats en què no hi hagin incidents són els presos perquè s’està parlant més dels disturbis que de les condemnes”, ha dit.  “El president de Catalunya  no l’escull l’opinió pública de Madrid” Respecte a la relació amb la vicepresidenta del Govern espanyol, Carmen Calvo, Aragonès ha admès que la setmana passada van parlar un parell de vegades i li va transmetre la preocupació pels incidents alhora que li va recordar que cal encaminar el conflicte políticament. D’aquests contactes, segons Aragonès, n’estava informat el president de la Generalitat, Quim Torra. En tot cas ha recordat que aquest diàleg “no pot substituir” el diàleg entre els presidents del govern espanyol i el català. “Ja sé que Torra no li agrada a Sánchez”, però “els interlocutors no s’elegeixen” i “el president de la Generalitat no l’elegeix l’opinió pública de Madrid, sinó els ciutadans de Catalunya.  En aquest sentit ha retret al president del govern espanyol en funcions que opti només per fer un “tactisme permanent”. “És el moment de posar les llums llargues” perquè “qui es quedi en el regat curt serà un agent actiu del bloqueig i no de la solució del problema”. Per aquest motiu ha apuntat que “és increïble que un partit que es diu socialdemòcrata declini formar un govern de progrés” per “afrontar amb valentia els principals reptes de l’Estat”. “Des de la por no es governa, i la por només es tradueix en inacció”, ha afirmat.  Respecte a la mesa de diàleg que ha reclamat, Aragonès considera que ha d’estar formada pels dos executius en la línia de la base de la declaració de Pedralbes. En tot cas ha insistit que la seva formació considera que el referèndum és la solució òptima per a Catalunya.  “Hem condemnat la violència i ho farem tants cops com faci falta” El vicepresident del Govern també ha retret a Sánchez que s’aferri a reclamar a Torra que condemni la violència per no abordar el diàleg durant la campanya electoral. Torra i el Govern de la Generalitat, ha recordat, “ha condemnat la violència repetidament”, i “ho farem les vegades que faci falta”. “Crec que el que s’està veient és una excusa per no parlar amb el president de la Generalitat per por a un desgast electoral” el 10-N, ha dit, però “això se soluciona parlant”.  “Mai es podrà derrotar l’independentisme a cop de Codi Penal” Aragonès ha criticat que el president espanyol consideri que la sentència “injusta” del Tribunal Suprem implica una derrota de l’independentisme. “Voler solucionar els conflictes votant no és delicte”, ha sentenciat, i “condemnar a un segle de presó nou persones” per aquest motiu no porta enlloc, perquè “mai es podrà derrotar l’independentisme a cop de Codi Penal”. Segons Aragonès, la sentència només “agreuja” la “fractura entre Catalunya i l’Estat”.  “La independència és irreversible” També ha advertit que l’opinió pública espanyol ha d’entendre que “per a milions de catalans l’autonomisme ha mort i el camí cap a la independència és irreversible”. Aquest ha de ser, ha dit, un camí “democràtic, cívic i pacífic”. Ha reptat l’Estat a capgirar aquesta realitat permetent  un referèndum d’autodeterminació, perquè “si la resposta continua essent penal i judicial cada dia els independentistes serem més”, ha advertit.  Critica el “no rotund” i sense alternatives a totes les propostes de Catalunya Aragonès ha recordat que en les últimes dècades “no hi ha hagut una resposta articulada” per part de l’Estat mentre que les que han sortit de Catalunya han rebut un “no rotund” que mai ha anat acompanyat d’una “alternativa”. Aquest fet, ha recordat, “fa que una part important de la ciutadania de Catalunya ja no cregui en l’Estat i opti per la indeèndència”

Summary: Aragonès reclama valentia a Sánchez per “despenjar el telèfon” i l’adverteix que per a milions de catalans “la independència és irreversible”


Els Mossos d'Esquadra investiguen les circumstàncies de la mort d'un home, el cos del qual va aparèixer totalment calcinat, aquest dimecres, a l'interior d’un vehicle en un camí rural del municipi de Vimbodí i Poblet (Conca de Barberà). Segons han confirmat fonts policials a l'ACN, la troballa la van fer uns vigilants de la zona natural a primera hora de la tarda. Els investigadors treballen amb les hipòtesis d'una mort accidental o d'un homicidi, però caldrà esperar a conèixer els resultats de l'autòpsia per detectar possibles indicis de criminalitat en el cadàver, que està totalment carbonitzat. Les mateixes fonts han explicat que l'home portava entre un i dos dies mort.

Summary: Els Mossos investiguen la mort d'un home que ha aparegut carbonitzat a l'interior d’un vehicle a Vimbodí


La cap de l'oposició i líder de Cs, Lorena Roldán, ha reaccionat a Twitter després que el departament de Justícia hagi confirmat el tercer grau als presos independentistes. "Avui el Govern ens dona la raó: fer cops a la democràcia surt barat a Catalunya". La presidenta de Cs també ha afegit que els dirigents independentistes empresonats "es van saltar les lleis sense que els importessin els drets de més de la meitat dels catalans". "Gairebé tres anys després no se n'han penedit i a sobre amenacen en tornar-ho a fer", ha criticat Roldán. El Govern ha ratificat avui la classificació en tercer grau dels presos i preses tancats per l'1-O. La fiscalia pot recórrer als jutjats de vigilància penitenciària i després al Suprem.

Summary: Roldán, sobre el tercer grau dels presos: "Fer cops a la democràcia surt barat a Catalunya"


Fira de Barcelona ha adaptat la seva activitat al context imposat per la pandèmia del coronavirus i celebrarà de forma virtual el Saló de l'Ensenyament i la mostra Futura. Aquestes dues fires posen a l'abast dels estudiants les diverses ofertes de batxillerat, graus universitaris, estudis superiors o artístics, formació professional, màsters i postgraus, és a dir, les opcions que tenen per orientar els seus futurs. Per continuar mantenint aquesta oferta, Fira de Barcelona ha creat una plataforma digital anomenada FiraCampusVirtual, que estarà activa del 20 al 24 de maig i recollirà aquesta oferta docent perquè els estudiants la puguin consultar. Hi participaran universitats, escoles de negoci i centres formatius públics i privats. Així, la plataforma virtual reunirà l’oferta del Saló de l'Ensenyament i de Futura, que no han pogut celebrar-se en les dates previstes del març passat a causa del coronavirus. Fira de Barcelona ha desenvolupat aquest esdeveniment virtual que permetrà accedir “de manera àgil i intuïtiva” a tota la informació.  La directora de FiraCampusVirtual, Laura Pararols, ha assegurat que la iniciativa també oferirà als alumnes d'entre 15 i 20 anys “l'orientació d'experts que podran solucionar els seus dubtes a través de xerrades grupals o individualitzades”. En aquest sentit, a més d'un servei d'atenció individualitzada que atendrà de manera directa a les persones que la sol·licitin, es faran conferències grupals de fins a 500 persones connectades de forma simultània. El certamen virtual també facilitarà el contacte entre els assistents i els centres formatius. Finalment, Fira de Barcelona destaca que “està previst que el Saló de l'Ensenyament i Futura tornin a celebrar-se l'any vinent al recinte de Montjuïc en el format habitual”.

Summary: Fira de Barcelona s'adapta per celebrar de forma virtual el Saló de l'Ensenyament i la mostra Futura


El Secretariat Nacional de la CUP traslladarà al Consell Polític de la formació que decideixi si suspèn l'activitat del grup parlamentari fins que es facin "passes fermes" cap a la República. Així ho ha expressat el portaveu del Secretariat dels anticapitalistes Quim Arrufat, en una roda de premsa aquest dimarts a la nit al Parlament, després del ple on el president, Carles Puigdemont, ha assumit que Catalunya esdevingui un estat però ha proposat que se suspenguin els efectes de la independència per mediar. Arrufat també ha demanat al Govern que fixi un límit en el període de negociacions i ha proposat que aquest temps sigui d'un mes "com a molt". A més, el dirigent independentista ha subratllat que la CUP "no avala" la suspensió de la declaració d'independència.

Summary: La CUP decidirà si suspèn la seva activitat parlamentaria fins que es facin "passes fermes" cap a la República


El portaveu de Catalunya En Comú, Joan Mena, ha titllat d'"electoralista" la proposta que el president del Parlament, Roger Torrent, va fer en una entrevista a l'ACN on apostava per un govern de concentració com a resposta a la sentència. "Demanaríem que no es disfressi de proposta política el que és un fracàs del Govern de la Generalitat", ha retret durant una roda de premsa a la seu del partit. En aquest sentit, ha desmentit que Gerardo Pisarello digués aquest cap de setmana que estaven oberts a parlar-ne i ha afirmat que el diputat "està en la línia del que defensa Catalunya En Comú". D'altra banda, Mena també ha avisat que estan disposats a "desbloquejar i negociar" uns pressupostos a Catalunya si hi ha un diàleg sincer i "sense anuncis d'estiu", com creu que va fer el vicepresident del Govern, Pere Aragonès, amb l'anunci d'un possible augment de la despesa social per als propers comptes.

Summary: Els comuns titllen la proposta de Torrent d'un govern de concentració de "profundament electoralista"


El secretari general del PSOE i candidat a la presidència del govern espanyol per al 26-J, Pedro Sánchez, visitarà aquesta setmana Barcelona. El líder socialista protagonitzarà dijous vinent un acte de “presentació i suport” a la futura cap de llista del PSC en les properes eleccions al Congrés, Meritxell Batet. Així ho ha explicat la secretària d’organització del PSC, Assumpta Escarp, en roda de premsa, tot afirmant que a l’esdeveniment intervindran tots dos. Es dóna la circumstància, però, que l’acte serà un dia abans que es reuneixi la Comissió de llistes que ha de tancar les candidatures i dos dies abans que el Consell Nacional ratifiqui que Batet sigui la número u i els noms que l’acompanyaran el 26-J.  Meritxell Batet és la “candidata in pectore” del PSC per al 26-J, en paraules de la pròpia Assumpta Escarp, perquè després de la retirada de Carles Martí i d’haver aconseguit més de 1.900 avals, cap més socialista està en condicions d’ocupar aquest lloc. Però tot i això, al partit tenen més pressa per presentar-la públicament que per proclamar-la formalment. Així, dijous, dos dies abans de ser avalada i ratificada pel Consell Nacional –pas imprescindible i sense el qual no pot ser la candidata-, Pedro Sánchez la presentarà i mostrarà el seu suport a l’acte previst a Barcelona.  Escarp ha desvetllat l’existència d’aquest acte en explicar els detalls de la precampanya que s’han aprovat aquest dilluns a l’Executiva del partit, on també s’ha nomenat l’exregidor de Barcelona i exdirector del CEO, Gabriel Colomé, com a cap de campanya del PSC per al 26-J.

Summary: Sánchez farà un acte de presentació i suport a Batet dos dies abans que el Consell Nacional la ratifiqui com a candidata


La primera edició de la fira 'Advanced Factories' dedicada a la innovació, l'automatització i la indústria 4.0 es celebrarà al Centre de Convencions Internacional de Barcelona entre el 4 i el 6 d'abril. Albert Planas, director general d'aquesta primera edició, ha manifestat que es tracta d'una iniciativa molt pionera que s'organitza per a la industria on es pretén que  ''comparteixin'' espai les empreses que presentaran les seves novetats en automatització i robotització amb un congrés on 180 ponents aportaran diferents innovacions i experiències en la indústria 4.0. La fira tindrà 200 expositors industrials, el 20% dels quals procedeixen de fora de l'estat espanyol, i es preveu l'assistència de 9.000 professionals. Planas ha explicat que durant la celebració d''Advanced Factories' la capital catalana serà el punt de trobada internacional de l'automatització industrial i de la indústria 4.0.  El director general de la fira ha explicat que el moment de celebració de la fira coincideix en una conjuntura en què les empreses del sector han deixat enrere la seva etapa de deslocalització i estan en un moment d'aposta per la fabricació de nous productes amb un alt valor afegit.  Es tracta d'un moment que s'ha de viure com una ''gran oportunitat'' perquè les empreses europees afrontin l'etapa de recuperació econòmica amb la implantació de noves tecnologies i instruments de transformació digital per millorar la competitivitat del teixt empresarial.  Entre els 180 ponents destaquen Max Lemke, director de la unitat de tecnologies i sistemes per a la digitalització industrial de la Comissió Europea, i Marc Sachon, director de producció, tecnologia i operacions de l'IESE Business School.  En el transcurs de la celebració de la fira també es lliuraran quatre categories de premis. Un a la millor indústria en l'ús de tecnologies digitals per a la producció, un a la millor tecnologia innovadora per a la fàbrica del futur, un tercer premi a la innovació indústria 4.0 i finalment un quart premi al millor cas de talent i desenvolupament d'habilitats d'una empresa industrial.

Summary: La primera edició de la fira 'Advanced Factories' compartirà l'automatització amb el congrés de la indústria 4.0


Les restes que es van extreure del cadàver de Salvador Dalí per fer les proves d'ADN per la demanada de paternitat de Pilar Abel han tornat a Figueres. Les parts del cos que van extreure al geni es troben custodiades al museu i la Fundació Gala-Salvador Dalí està a l'espera de rebre els permisos per poder fer la "restitució". L'operació es farà en la més estricta intimitat i obligarà a tornar a aixecar la llosa de grans dimensions que cobreix la tomba on reposa l'artista, sota la cúpula de la Torre Galatea. L'Institut de Toxicologia de Madrid ha tornat les restes precintades després de practicar les proves, que van concloure que Abel no és filla del pintor surrealista. Malgrat això, Abel va presentar un recurs contra la sentència que desestimava la seva demanda de paternitat al·legant que no s'havia acreditat la cadena de custòdia de les proves i demanant que no se li fessin pagar les costes del procés. El Jutjat de Primera Instància Número 11 de Madrid va admetre el recurs el passat mes de gener.

Summary: Les restes de Dalí extretes durant l'exhumació del cadàver per la demanda de paternitat tornen a Figueres


El ministre de Justícia, Rafael Catalá, ha qualificat de raonament “infantil” el discurs que el president de la Generalitat, Carles Puigdemont, ha fet aquest dimarts a RAC1, on ha assegurat que el Codi Penal espanyol no contempla un referèndum com a delicte, i per tant una urna no és un material delictiu i un voluntari o un polític que organitza un referèndum “no és un delinqüent”. Segons Catalá, “Puigdemont és president de la Generalitat de Catalunya perquè la Constitució Espanyola preveu que hi hagi una Generalitat, i ha jurat lleialtat a l’ordenament jurídic”. “L’ordenament jurídic s’aplica a tot el territori i quan un tribunal dicta una sentència no la discutim”, ha afirmat, i “em sembla bastant infantil dir que la Constitució espanyola i el Codi Penal espanyol no és de tots, i ens obliga a tota, també a Puigdemont”. El ministre no ha descartat aquest dimarts que l’1-O hi pugui haver “una urna” en “alguna plaça” amb “castellets” (sic) i “botifarrada”, però ha assegurat que en tot cas això “no és un referèndum” i “no tindrà cap valor jurídic”. Segons Catalá “un referèndum convocat legalment per un govern i una CCAA té una sèrie de condicions, té una convocatòria, un cens, un lloc on votar, unes paperetes, urnes, administració electoral, i recompte”, i “no hi haurà referèndum en aquests termes”. També ha assegurat que “li preocupa” que una “festa de tots”, en referència a la Diada, s’hagi convertit “en una festa de minories radicals”. En tot cas ha assegurat que l’1-O és “un autèntic desafiament a la democràcia” i obtindrà “sens dubte” una “resposta” de l’Estat de dret. No ha descartat que “la tensió pugi” i l’1-O hi pugui haver algun tipus d’incident, tot i que ha recordat que les competències d’ordre públic “són de la Generalitat” i “no podrà consentir desordres i incidents”. "Els Mossos estan per servir tots els catalans, no a uns quants”. No ha descartat tampoc l’aplicació de l’article 155 de la Constitució. Segons ha dit, el seu executiu actuarà amb “prudència i proporcionalitat”. “Si arriba el moment en que cal activar mecanismes, els catalans i espanyols saben que el govern [espanyol] sap quina és la seva responsabilitat”.  En aquest sentit, el ministre ha recordat que en un “Estat de dret” i una democràcia consolidada “els instruments de poder són molts”. “Hi ha els tribunals de justícia, el TC, les forces de seguretat, hi ha molts instruments per garantir que tothom compleix la seva actuació”. “Aquestes coses, si no fossin dramàtiques semblarien una broma”, ha dit en referència a la desobediència de les institucions catalanes. Segons el ministre, dins d’aquests instruments “el 155 és un més que es pot arribar a aplicar en determinades circumstàncies”.  Respecte a la possibilitat d’inhabilitacions i detencions d’alcaldes, Catalá ha afirmat que a l’independentisme li interessa “crear un clima bèl·lic”. “Això es un debat de caràcter polític, institucional, democràtic”. “Si es produeixen inhabilitacions serà perquè ho decideixen els tribunals”, ha afirmat, i “confio que deixin en pau els alcaldes i no els obliguin a fer el que no volen fer, i que no es forci ni coaccioni ningú, ni els alcaldes, ni els funcionaris”, ha dit.  Respecte a les imatges del tram final de la manifestació alternativa de la Diada on es van cremar banderes d’Espanya, França i la UE, Catlá ha afirmat que “cremar banderes és un delicte i pot ser sancionat”. “Si s’identifica els responsables tindran la sanció corresponent”, ha dit.

Summary: Catalá considera “infantil” que Puigdemont digui que el referèndum no és delicte


L'expresident Carles Puigdemont considera que l'opinió de l'advocat general del Tribunal Superior de Justícia sobre la immunitat d'Oriol Junqueras mostra que "una altra gravíssima injustícia de què és víctima Junqueras". A través d'una piulada, Puigdemont ha assegurat que s'han "vulnerat els drets" de Junqueras i dels seus electors. "L'Oriol hauria d'estar assegut al Parlament Europeu, com en Toni Comín i jo mateix, perquè així ho van votar més de dos milions de persones", ha dit l'expresident pocs minuts després que es coneixés l'opinió de l'advocat general del TJUE sobre el cas de Junqueras. Puigdemont ha acompanyat el text de l'etiqueta 'Espanya, seu i parla'.

Summary: Puigdemont diu que l'opinió de l'advocat general del TJUE mostra que Junqueras és "víctima d'una "grandíssima injustícia"


L'alcalde de Terrassa, Jordi Ballart (PSC), ha anunciat la decisió de donar-se de baixa del PSC i "per coherència" abandona també l'alcaldia de la ciutat. Ballart ha justificat la seva decisió pel "gir a la dreta" que ha fet el partit i no només pels esdeveniments dels darrers dies en relació a l'aplicació de l'article 155 de la constitució a Catalunya. "Fa temps que em vaig començar a sentir fora de lloc", ha etzibat. Per Ballart, el PSC "ha anat perdent la 'S' de socialista i la 'C' de Catalunya" i diu que la seva marxa li proporciona tristesa, però també "pau interior". Sobre la situació política nacional, Ballart ha insistit en defensar un referèndum "legal i acordat" i fa responsable de la crisi actual Rajoy, Puigdemont i tots els partits que els donen suport. A principis d'octubre, Ballart ja va amenaçar amb deixar l'alcaldia i la militància del PSC si el partit acabava donant suport a l'aplicació de l'article 155 de la constitució a Catalunya, tot i que aquest dijous defensa que pren la decisió per molt més que això, amb una dura càrrega contra el PSC.  El PSC, assegura Ballart, s'ha "independitzat" de la seva militància en decidir donar suport al president espanyol, Mariano Rajoy, i no només en l'aplicació de l'article 155. "Pedro Sánchez va plantejar uns compromisos molt seriosos per fer fora Rajoy", s'ha lamentat Ballart en veure com s'han acabat desenvolupat els esdeveniments. El ja exalcalde de Terrassa assegura que l'actitud del PSC li "trenca el cor" com a "socialista, federalista i catalanista" i és per això ara que decideix abandonar el partit i, en conseqüència, l'alcaldia: "Per responsabilitat i per coherència". Ballart adverteix, a més, que no serà l'últim a fer-ho. "No puc continuar al PSC perquè ja no representa els ideals socialistes. No marxo per pactes amb PP i Cs, que també, però ja fa temps que em vaig començar a sentir fora de lloc", ha etzibat Ballart. Als partits, afegeix, "hi ha d'haver lloc per a la discrepància"  i fa una crida a "canviar els partits per millorar la democràcia". Durant la seva intervenció, Ballart ha fet també balanç de la feina feta  ha tret pit per haver convertit Terrassa en un dels primers ajuntaments en sancionar els bancs amb pisos buits, per la transformació del barri de ca n'Anglada o per haver impulsar el procés de municipalització de la gestió de l'aigua. Precisament sobre aquest projecte, Ballart també ha lamentat que el PSC no hagi estat al seu costat. El partit, assegura, "ha renunciat als valors i els ideals de la socialdemocràcia i de la catalanitat, que són els fonaments d'una llarga història de servei al país i de compromís progressista amb els ciutadans". Jordi Ballart ha clos la seva declaració institucional agraint també el suport i la col·laboració al llarg del mandat dels regidors del PDeCAT, a qui justament fa només tres dies va expulsar del govern municipal per les discrepàncies entre els socis per qüestions de política nacional. El ja exalcalde s'ha acomiadat amb un record pel seu avi: "Vull estar sempre a l'alçada de l'exemple que em va donar el meu avi, torturat pels feixistes". Alfredo Vega, alcalde provisional Ballart ha presentat formalment la seva renúncia aquest mateix dijous i ja no assistirà al ple ordinari previst per aquest divendres. El primer tinent d'alcalde, Alfredo Vega, presidirà la sessió i exercirà les funcions d'alcalde de manera provisional fins que se celebri una sessió extraordinària per a l'elecció d'un nou alcalde. Segons la legislació electoral, aquesta sessió plenària s'ha de fer dins dels deu dies naturals després de la presa en coneixement de la renúncia de Ballart per part del ple municipal. És a dir, que com a tard el ple per al relleu a l'alcaldia s'haurà de celebrar el pròxim 17 de novembre. El PSC té actualment nou regidors i governava en minoria. Per a la reelecció d'un candidat socialista com a nou alcalde el PSC hauria de sumar el suport d'altres grups o esperar que alguns grups de l'oposició no proposin un candidat de consens i revalidar l'alcaldia com a partit més votat en les passades municipals. A més del PSC, tenen representació al ple Terrassa en Comú (sis regidors), ERC (quatre regidors) PDeCAT (tres regidors), Cs (tres regidors), CUP (un regidor) i PP (un regidor). Jordi Ballart, cinc anys a l'alcaldia Jordi Ballart ha estat l’alcalde de Terrassa des del 10 de desembre de 2012, quan va substituir Pere Navarro. Va revalidar el càrrec el 13 de juny de 2015, després de guanyar les eleccions municipals com a cap de llista del PSC. Abans havia estat també regidor d'Urbanisme, de Presidència, de Relacions Institucionals, de Comunicació, de Participació Ciutadana, de Solidaritat i Cooperació i de Joventut.

Summary: Ballart deixa l'alcaldia de Terrassa i es dona de baixa del PSC


La sort ha premiat la fidelitat a Badalona. L'administració número 21 del carrer Àngel Guimerà fa més de dos anys que ven cada setmana el 22654, que ha estat agraciat amb el primer premi del Sorteig de Reis. Tot i que només s'ha venut una sèrie en aquest establiment, molts veïns del barri obrer de Sant Crist s'han apropat a celebrar-ho. José López, titular de l'administració que ha venut el primer premi a Badalona, afirma que ha venut cada dècim a una persona: "Són deu persones, tots del barri i gent treballadora". "Em sembla que hi ha algú que està a l'atur i li anirà molt bé", afegeix José López, que es lamenta de "no haver venut més" dècims del 22654. Manoli Moreno és la única premiada que s'ha apropat a l'establiment al matí i és una de les veïnes fidels al mateix número, que compra "fixe des de fa dos o tres anys". "No sé ni quant m'ha tocat" ha dit Manoli Moreno en arribar a l'administració nº21 per compartir abraçades i llàgrimes amb els veïns del barri i els titulars de l'establiment que ha repartit el primer premi.

Summary: El Sorteig de Reis premia la fidelitat al número 22654 d'un barri obrer de Badalona


El desdoblament de la línia de tren R3 ha estat en l'agenda de l'Associació Xarxa C-17 des de la seva creació. L'alcalde de Granollers i president de l'agrupació, Josep Mayoral, ha destacat que el col·lectiu està satisfet amb els avenços en el desdoblament de la línia – de moment entre Parets i la Garriga-, com per exemple els estudis d'impacte ambiental que ja s'han realitzat o els projectes d'eliminació de dos encreuaments amb la via a Granollers valorats en 1 MEUR. Amb tot, però, els alcaldes de la xarxa creuen convenient seguir pressionant perquè les expectatives, que són altes, "no decebin", i que l'any 2019 es puguin començar a veure les obres. L'Associació Xarxa C-17 han celebrat aquest dilluns a Torelló la seva segona assemblea anual i ha comptat amb la presència dels alcaldes i representants de les administracions i empreses que formen part d'aquest corredor que uneix el Vallès amb el Pirineu. Segons calcula la pròpia xarxa, durant els dos darrers anys s'ha captat inversió al territori per valor de 90 MEUR.

Summary: Els municipis de la C-17 estan satisfets amb l'avenç pel desdoblament de l'R3, però a l'expectativa que comencin les obres


La plataforma No Vull Pagar C-32 ha sortit al pas de les recents declaracions a l’ACN de les presidentes dels consells comarcals del Garraf i el Baix Penedès, que instaven la Generalitat a estudiar la gratuïtat de l’autopista pels desplaçaments interns dels veïns. El col•lectiu ciutadà s’ha mostrat contrari a aquesta possibilitat, ja que asseguren que aquesta opció no descongestionaria la C-31 perquè preveuen que no hi hauria suficient trànsit induït cap a l’autopista. Des del seu punt de vista, una rebaixa o gratuïtat dels peatges de la C-32 pels desplaçaments interns dels residents “només suposaria un increment dels diners públics destinats a pagar bonificacions a la concessionària”, i posen en dubte que la mesura servís per dinamitzar l’activitat econòmica. Com a alternativa als peatges actuals, la plataforma No Vull Pagar C-32 només contempla el restat de l’autopista en el tram penedesenc. En un comunicat publicat després de transcendir la proposta del Govern per resoldre la mobilitat de l’N-340 i del reclam fet pels consells comarcals del Garraf i el Baix Penedès respecte la C-32, la plataforma No Vull Pagar s’ha oposat a demanar la gratuïtat dels peatges per a la mobilitat interna dels veïns d’aquestes comarques, com havien proposat les presidentes Glòria Garcia i Eva Serramià. El col•lectiu insisteix que la solució a la mobilitat del territori passa per un rescat del tram penedesenc de l’autopista, el qual proposen que es pagui abaixant les compensacions de la Generalitat, ja que auguren que l’aixecament dels peatges en aquestes comarques faria créixer el trànsit als Túnels del Garraf provinent del Baix Penedès. En el cas concret de la millora de la mobilitat de l’N-340, on el Govern proposa a Foment restringir el pas de camions proporcionant-los descomptes als peatges de l’AP-7, des de No Vull Pagar C-32 també insten la Generalitat a demanar al govern espanyol el rescat de les autopistes AP-7 i AP-2. Alhora, s’oposen a desviar el trànsit de camions, ja que asseguren que se’ls “criminalitza”. “Els transportistes no són responsables dels problemes que presenten les nostres infraestructures”, apunten. En aquest sentit, la plataforma diu que el sistema de bonificacions dels peatges dels transportistes contribueix a “fer més gros el forat econòmic que les administracions públiques tenen amb l’actual sistema concessionari de peatges”. Finalment, pel que fa a la gratuïtat que el Govern ha proposat a l’AP-7 pels veïns d’aquells municipis on no està construïda l’A7, la plataforma augura que la mesura tampoc solucionarà el “col•lapse” que pateix l’N-340. Així les coses, a part de defensar la necessitat de rescatar les autopistes, l’entitat referma la seva aposta a favor de que Catalunya instauri el sistema de pagament d’aquestes infraestructures a través d’una vinyeta, com ja succeeix en altres països europeus. “Aquest sistema és el més just a nivell territorial i només afecta  als usuaris de la via, destinant la resta dels pressupostos públics a altres necessitats”, afirmen.  Pendents de l’estudi d’impacte econòmic D’altra banda, la plataforma No Vull Pagar C-32 ha valorat l’anunci de la Diputació de Barcelona de pagar un estudi que analitzi l’impacte dels peatges al Garraf i el Baix Penedès, recordant que aquest document estava inclòs en els pressupostos de la Generalitat del 2015, gràcies a una esmena del grup parlamentari d’Esquerra Republicana. En aquest sentit, retreuen al Govern que, si no s’ha fet l’estudi a dia d’avui, ha estat per una “decisió merament política”. Finalment, el col•lectiu ha estès la mà a sumar-se a la Taula de Treball que la presidenta del Consell Comarcal del Baix Penedès, Eva Serramià, va apuntar a l’ACN que es vol crear des del territori per sumar tots els actius socials i polítics de la zona a l’hora de fer una proposta ferma per millorar la mobilitat del territori.

Summary: La plataforma No Vull Pagar C-32, contrària a la gratuïtat en els viatges interns pels veïns del Garraf i el Baix Penedès


L'Ajuntament de Barcelona assumirà el control directe del Port Olímpic a partir del 2020, quan venci la concessió actual. Així ho ha aprovat aquest dijous la Comissió de Govern, que ha donat llum verda a un protocol pel qual la Generalitat cedirà al consistori les competències en la gestió d'aquest espai per tal de definir-ne un nou model. La tinenta d'alcaldia, Janet Sanz, ha afirmat que "és una qüestió importantíssima per la ciutat que l'Ajuntament sigui el titular directe" del Port Olímpic perquè permetrà "aconseguir la integració de les activitats que ja s'hi realitzen" i fer que "els veïns i veïnes es facin seu aquest espai". La signatura d'aquest acord preveu actuacions pel que fa a infraestructures, activitats i usos del futur port i un règim d'utilització i explotació de les instal·lacions. Paral·lelament, el consistori també ha donat el vistiplau a la tramitació administrativa per connectar el Trambaix i el Trambesòs per la Diagonal mitjançant un acord amb l'Autoritat Transports Metropolitans (ATM). L'Ajuntament de Barcelona exercirà la titularitat del port en col·laboració amb la Generalitat, que mantindrà les competències en inspecció i sanció. Segons el document, que signaran la tinenta d'alcaldia, Janet Sanz, i el secretari de Territori i Mobilitat de la Generalitat, Ricard Font, l'Ajuntament es comprometrà a dur a terme les actuacions i inversions que cal efectuar pel que fa a infraestructura, la integració port-ciutat, explotació i seguretat, amb l'objectiu de fer del Port Olímpic un equipament de qualitat i amb vocació de ciutat. Janet Sanz ha dit que aquest acord és "històric perquè fa moltíssims anys que diferents Governs municipals i grups demanaven que això passés" i que la signatura de l'entesa "permet desenvolupar un instrument urbanístic per tal de determinar quines són les inversions necessàries en aquell àmbit". Connexió dels tramvies per la Diagonal L'acord que el consistori i l'ATM signaran pròximament estableix els mecanismes de coordinació per a la licitació i redacció del projecte per a la implantació d'un sistema tramviari que uneixi el Trambaix i el Trambesòs per l'avinguda Diagonal. El projecte inclourà un estudi informatiu i un projecte executiu, tal com requereix la legislació vigent quan es construeix una infraestructura ferroviària o se'n modifica una d'existent. Aquest conveni és un dels previstos en el protocol de col·laboració firmat el març passat per la cinquena tinenta d'alcaldia, Janet Sanz, i el conseller de Territori i Sostenibilitat, Josep Rull, per tal d'avançar en la concreció de la unió dels tramvies a partir dels estudis elaborats pel consistori i d'acord amb el Pla Director d'Infraestructures 2011-2020. Segons el conveni, Barcelona d'Infraestructures Municipals (BIMSA) licitarà el contracte de serveis per a la redacció del projecte de connexió tramviària. L'oferta es farà efectiva durant els pròxims dies i el cost de la redacció del projecte s'estimarà en un import màxim de 3.035.000 d'euros. L'ATM es farà càrrec de gairebé la meitat de l'aportació –1.452.000 euros–, mentre que l'Ajuntament n'assumirà l'altra meitat –1.573.000 euros–. Amb tot, inicialment el consistori finançarà la totalitat del cost, però l'ATM retornarà al consistori la seva part en un màxim de tres anys. Finalment, el conveni estableix la creació d'un comitè de direcció del projecte que estarà integrat per almenys dos representants de cada administració. El comitè podrà recórrer a l'assessorament i suport tècnic, econòmic i jurídic que sigui necessari per al correcte desenvolupament del projecte.

Summary: L’Ajuntament assumirà la gestió del Port Olímpic a partir del 2020


El president de la Generalitat, Quim Torra, ha considerat "innegable" que el sistema de protecció s'ha tensionat amb "l'arribada massiva" de joves migrants sols. En la seva intervenció en el marc del debat específic sobre infància, el president català ha retret a l'Estat que no ho hagi posat fàcil. En aquest sentit, ha criticat que es distribueixin els recursos per atendre els joves migrants no acompanyats segons el lloc d'arribada i no tenint en compte on acabaran residint. Amb aquest criteri, ha lamentat que Catalunya es quedi només amb 2 dels 38 MEUR a repartir tot i ser la segona comunitat autònoma que acull més joves migrants. Torra s'ha dirigit a la líder de Cs, Inés Arrimdas, per retreure-li un "punt de frivolitat" en la seva intervenció i ha assenyalat que ha parlat més d'independència que d'infància. Torra ha defensat que la infància és un tema "enormement seriós" que s'ha d'abordar amb plantejaments constructius i ha lamentat un "punt de frivolitat" en el discurs de la líder de Cs que ha obert el debat. I és que aquest debat específic se celebra a petició del grup d'Arrimadas. El president de la Generalitat ha confiat que les pròximes intervencions de la resta de grups tinguin un "to positiu i constructiu" i hi hagi propostes "realistes".  El president de la Generalitat ha posat l'accent en la importància de les polítiques preventives i tranversals en l'àmbit de la infància i ha admès que hi ha "marge de millora". Torra ha defensat que el "pilar essencial" de la infància és considerar els infants com a ciutadans i subjecte de dret i posar-los al centre de les polítiques públiques i del debat polític. És a dir, fer-los partícips de les polítiques que els afecten. Torra ha dedicat part del seu discurs als MENA i ha defensat que malgrat el creixement "imprevisible" no s'ha deixat cap menor sense atendre. El president català reconeix que "l'arribada massiva" dels darrers temps de menors no acompanyats ha tensionat el sistema de protecció. I ha explicat que en els tres últims anys s'ha multiplicat per deu el nombre d'arribades. El Govern calcula que aquest 2018 hauran arribat 3.800 menors no acompanyats, quan el 2015 en van arribar un total de 377. "Un fet que ens està posant a prova a tots com a país i l'Estat no ens ho ha posat fàcil", ha conclòs. En aquest sentit, ha considerat que "no té cap sentit" que l'Estat rebi el fons de la UE per a migració i se'l quedi. "Qui fa l'acollida i la inclusió? No la fa l'Estat, la fa el govern de la Generalitat", ha argumentat. A més, pel que fa als MENA, ha criticat que el govern de Pedro Sánchez hagi fet una distribució segons el lloc d'entrada dels joves migrants i no tenint en compte on acaben residint. Un fet que, segons Torra, explica que a Catalunya només li toquin 2 MEUR dels 38 MEUR a repartir.  Tot i aquesta situació, Torra ha defensat que el Govern ha fet d'aquesta "emergència social" una de les prioritats i que s'està obrint un centre de menors tutelats cada setmana, quan abans es feia en mesos. En l'àmbit de l'ensenyament, Torra ha fixat dos grans reptes: lluitar contra la segregació escolar i el desplegament de l'escola inclusiva. I ha posat en valor que els pressupostos del 2019 recuperen el finançament de la Generalitat per a l'educació de 0 a 3 anys. Segons Torra, tothom ha de tenir oportunitat d'exercir aquest dret universal i la xarxa pública ha fer una "oferta suficient". La diputada de JxCat Imma Gallardo ha advertit que pensar que els adults estan "per sobre" dels infants és un "error", i que els aprenentatges que donen els nens i nenes són "tan o més valuosos" dels que pot oferir la gent adulta. Gallardo ha defensat la creació d'una República a favor dels qui generen els recursos per fer un "país millor". Així mateix, la diputada independentista ha demanat que es prioritzin les inversions en polítiques que garanteixin els drets d'infants i adolescents: "Les coses es poden fer millor sempre, però som exigents, calen millors polítiques públiques" Gallardo també ha exigit "més diàleg i consensos". Per la seva banda, la diputada d'ERC Najat Driouech ha defensat tractar la qüestió de la infància des d'una visió "transversal" i no des de les vessants que siguin "més rendibles" a nivell electoral. "Hem de ser generosos a l'hora de mirar les propostes i no pensar des d'una visió partidista", ha retret Driouech. Pel que fa a la situació dels menors no acompanyats, la diputada d'ERC ha reconegut que es tracta d'una realitat "molt complexa", però ha assegurat que cal treballar des de la responsabilitat per un "discurs positiu" que no estigmatitzi el col·lectiu. En aquest context, també ha demanat al govern espanyol una major coordinació per "planificar una bona gestió" i per poder tramitar permisos de residència i feina amb més rapidesa.

Summary: ACTUALIZACIÓ:Torra admet que "l'arribada massiva" de joves migrants ha tensionat el sistema i diu que l'Estat "no ho ha posat fàcil"


Tarragona ha recuperat dues peces escultòriques, considerades d'alt valor, en bronze d'època romana. Són dos caps d'èquid, de mula molt probablement, que formarien part de la decoració d'un llit emprat en els banquets romans. La troballa es va fa uns dos mesos durant els treballs arqueològics a l'antic solar de la caserna de la Guàrdia Civil, al carrer López Peláez, on s'han de construir habitatges. En aquest solar s'han trobat restes d'un extens edifici d'època romana situat a extramurs amb elements destacats, com un espai de pilars que sostindrien una armadura de fusta de coberta, o una zona funerària on es va descobrir, entre d'altres, la tomba amb l'esquelet d'un noi jove, que ja es va presentar el gener passat. Les peces escultòriques trobades estaran exposades al públic del 2 al 5 de maig, en horari de 8 a 15h, a l'entrada del Museu d'Història – Casa Castellarnau. Les peces, de petites dimensions –uns 12-13cm-, formaven part d'un llit, concretament un 'lectus tricliniaris', emprat en els banquets romans. Aquests elements formaven part d'un llit, concretament d'un lectus tricliniaris, un llit emprat en els fastuosos banquets dels romans. L'estructura portant en fusta d'aquests llits es caracteritzava per un o dos respatllers als extrems en forma de coixí ondulat, denominats 'fulcra' i una armadura rectangular formada per travessers de fusta connectats a una graella de llistons o tires de cuir que sustentaven el matalàs i els coixins. Al seu torn, les quatre potes anaven acoblades als quatre travessers del llit. La decoració d'aquests 'fulcra' era acurada i seguia la silueta del respatller amb una estructura de bronze, d'on corresponen aquests caps de cavall, que formarien part d'una peça més gran, que no s'ha conservat. El bon estat de conservació de totes dues peces és rellevant i destaca la presència de damasquinats d'argent i diversos elements acoblats, així com la gran qualitat tècnica i artística dels objectes, el seu realisme i refinament. Les peces, que són buides, van ser realitzades a partir del procediment de la cera perduda. Els dos extrems de 'fulcra' estan configurats com dos caps d'èquid, segurament de mula en una actitud dinàmica. Ambdós animals giren bruscament el cap cap a un costat, fet que fa moure els pèls de la crinera. Presenten la boca oberta, els ulls oberts de bat a bat, els narius dilatats i les llargarudes orelles plegades cap enrere. Les mules van agençades amb diversos elements de guarniment: frontalera, muserola i collar. Destaca el collar fet amb una pell de pantera i amb la testa d'aquest felí. Les mules també duen uns penjolls de forma triangular fixats a la zona de les temples. Aquests elements, són fets de xapa i van ser fixats a través d'uns encaixos que es van practicar al cos principal. En aquest sentit, cal remarcar que una de les peces disposa d'un forat a la zona del coll realitzat a partir de la successió de tres forats circulars practicats amb un trepant i que molt probablement servia per sostenir un element ornamental que s'ha perdut. A nivell general, les temàtiques elegides per decorar els 'fulcra' es refereixen al déu Dionís i a la seva comitiva. El símbol de la mula es troba àmpliament testimoniat en els coronaments. En la iconografia dionisíaca, tant els sàtirs com Silè o el mateix Dionís apareixen cavalcant mules. La mula era considerada com un animal al marge de la civilització, amb comportaments sexuals estranys i de naturalesa bastarda i juganera, fet que lligava amb l'ambient dionisíac. Datació La gran majoria d'aquests objectes s'inspiren en el mobiliari hel·lenístic i es daten àmpliament entre el segle II aC i el segle I dC. En el món romà destaquen els exemplars recuperats a la zona vesuviana (Casa de Menandre, casa de C. Vibius Italicus). Altres 'fulcre' en bronze han estat localitzats a Amiternum i a Chieti en tombes datades a finals del segle I aC, principis del segle I dC.

Summary: Tarragona recupera dues peces de bronze d'època romana d'alt valor


El president de Foment del Treball, Josep Sánchez Llibre, ha demanat aquest dilluns al president del govern espanyol en funcions, Pedro Sánchez, que tingui en compte la estabilitat de l'economia i la moderació fiscal a l'hora de formar un nou Executiu. En una roda de premsa posterior a la reunió de la junta directiva de l'entitat, ha descartat anomenar els socis preferents per a aquest futur govern però sí que ha instat Sánchez a tirar endavant "grans pactes d'Estat" i a concertar les reformes econòmiques amb la complicitat d'empresaris i sindicats. En aquest sentit, ha assegurat que els seus associats mostren una "gran preocupació" per la implementació d'un registre d'hores obligatori pels treballadors, que entra en vigor a partir d'aquest diumenge. Per això, s'ha sumat a la petició de moratòria que ha fet la patronal espanyola CEOE. "Tal com està plantejada, és molt difícil de complir per moltes companyies", ha dit Sánchez Llibre.  Sánchez Llibre ha insistit a demanar a Pedro Sánchez que preservi una "fiscalitat competitiva" que "no sigui lesiva" pels interessos dels empresaris catalans i espanyols. En aquest sentit, ha dit entendre que s'ha d'apostar per una transició energètica "ambiciosa" però ha demanat a l'administració que s'asseguri que aquesta sigui "compatible amb la competitivitat" del teixit empresarial. "El cost energètic serà rellevant perquè el país pugui continuar rebent inversions", ha recordat. El president de Foment ha descartat marcar preferències sobre l'elecció dels socis de govern i ha apostat "per seguir amb la línia de l'estabilitat i la moderació". "Els resultats són els que són i poca cosa podem fer-hi", ha dit, "la responsabilitat de governar és de Pedro Sánchez i no entrem a valorar amb qui ha de pactar", ha afegit. Preguntat sobre la trobada entre Sánchez i el president del PP, Pablo Casado, ha considerat que ha anat amb la direcció de "poder implementar grans pactes d'Estat" en termes macroeconòmics i de seguretat, un fet que "no deixa de ser una bona notícia" que va "en consonància" amb el full de ruta de la patronal que presideix. Preocupació per l'obligatorietat d'implementar el registre horari pels treballadors El també vicepresident de la Confederació Espanyola d'Organitzacions Empresarials (CEOE), ha aprofitat la roda de premsa per sumar-se a la petició de moratòria de la patronal espanyola de l'entrada en vigor del decret llei que estableix el registre obligatori de la jornada laboral dels treballadors. Segons Sánchez Llibre, hi ha una "gran preocupació" entre els empresaris de "molts sectors" per les conseqüències d'una mesura que, "tal com està plantejada" és de "molt difícil" de complir i podria ser "lesiva" pel teixit industrial. "Demanem que mentre no arribem a un consens, l'aplicació de l'obligatorietat del registre horari no es posi en marxa", ha dit. En comptes d'una reforma que afecti tots els agents econòmics, ha proposat que es treballi en un reglament sectorial específic. Neutralitat a les eleccions a la Cambra de Comerç de Barcelona D'altra banda, el president de Foment també s'ha referit a les eleccions a la Cambra de Comerç de Barcelona, que se celebren entre el 2 i el 8 de maig, i ha reiterat que Foment ha adoptat una posició "neutral" i que la patronal no vol "interferir" en els comicis perquè tenen associats en diverses candidatures, les encapçalades per Carles Tusquets, Ramon Masià i Enric Crous. "Foment té un full de ruta molt definit però no està polititzat", ha indicat. En resposta al comunicat de la patronal Pimec que demanava una llista conjunta a les sis cadires que els pertoquen a les entitats patronals al ple de l'ens cameral, ha mantingut que "no va ser possible" pactar una candidatura abans que s'acabés el termini i no s'ha mostrat favorable a plantejar un canvi a "meitat de partit". "Aquesta és una organització molt seriosa", ha recordat.

Summary: Foment demana estabilitat, moderació fiscal i grans pactes d'Estat a Pedro Sánchez


Els magistrats del Tribunal Constitucional ja estan reunits en un ple extraordinari per estudiar el recurs interposat pel govern espanyol contra la Llei de transitorietat. La norma, aprovada el dijous passat al Parlament, regula els passos entre el règim autonòmic i la república catalana i entraria en vigor en cas que el 'sí' guanyés al referèndum. El govern espanyol va aprovar el recurs en el passat Consell de Ministres, juntament amb un altre contra el Codi Tributari de Catalunya que també s'ha inclòs a l'ordre del dia del ple d'aquest dimarts. Si els magistrats admeten a tràmit els recursos, això suposarà la suspensió cautelar de les lleis durant cinc mesos, a l'espera del dictamen definitiu de l'alt tribunal. Això és el que va passar la setmana passada amb la Llei del referèndum i el decret de convocatòria de l'1-O. El govern espanyol va anunciar que impugnava la Llei de transitorietat i el Codi Tributari de Catalunya durant el Consell de Ministres de divendres passat. Els dos recursos van arribar al registre de l'alt tribunal dilluns a primera hora de la tarda i els magistrats s'han reunit amb caràcter extraordinari aquest dimarts per estudiar les dues impugnacions.  La Llei de transitorietat, aprovada aquest dijous al Parlament, està concebuda per entrar en vigor en cas que el 'sí' guanyi en el referèndum de l'1-O. La norma estableix les bases de la transició des de l'etapa autonòmica espanyola fins a la república catalana independent, i fixa un termini de sis mesos entre el referèndum de l'1-O o les eleccions constituents, en cas de victòria del 'sí'.  En el cas de la Llei del Codi Tributari de Catalunya –que es va aprovar al juliol- també es tracta d'una de les denominades "lleis de desconnexió" i fixa l'estructura de la Hisenda Catalana.  Els arguments del recurs En el cas del recurs contra la Llei de transitorietat, el govern espanyol demana al TC que suspengui cautelarment la norma per considerar que "és una vulneració completa de la Constitució i trenca amb els valors que la integren". A més, qualifiquen la llei de "d'aberració jurídica" i creuen que és "arbitrària".  En l'escrit remès al TC, a més, afirmen que el Parlament s'atribueix "decisions antidemocràtiques" i "s'apropia de competències estatals". L'executiu de Mariano Rajoy, a través de l'advocat de l'Estat, no escatima en qualificatius i adjectius per criticar la llei. Afirmen que el contingut és "propi d'un règim autocràtic" perquè creuen que no existeix "una mínima separació de poders". "Constitueix la major amenaça de destrucció de les normes de convivència de la societat espanyola", recull el recurs.  Així mateix, el govern estatal considera que és una llei "jurídicament inexistent per ser d'impossible contingut i d'impossible compliment".  En aquest cas, el govern espanyol demana que es notifiqui la resolució i també s'adverteixi que no poden col·laborar amb el referèndum tant el Govern en la seva totalitat, la presidenta del Parlament, els membres de la Mesa i els integrants de la Sindicatura Electoral, entre d'altres.  En aquest cas, però, no demana que es doni trasllat a la Fiscalia per tal que investigui si existeixen responsabilitats penals. Tampoc opta per demanar la suspensió de cap càrrec.  Decisió sobre el recurs de Forcadell El ple també avaluarà el recurs de súplica presentat per l'advocat de la presidenta del Parlament, Carme Forcadell, a qui van desestimar la petició de recusació dels dotze magistrats del ple.  L'alt tribunal haurà de pronunciar-se i decidir si atén els arguments de Forcadell o si, per contra, manté la decisió de no tramitar ni debatre la recusació, tal i com va decidir el ple del TC la setmana passada.  Suspensions en cadena El govern espanyol ja va recórrer al TC la setmana passada després que la mesa del Parlament admetés a tràmit tant la Llei del referèndum com també la de transitorietat. També ho va fer quan les lleis es van aprovar. De fet, l'alt tribunal ha tombat fins ara tots els passos fets des de dimecres passat al Parlament per posar les urnes l'1-O: la Llei del referèndum, els decret de convocatòria de l'1-O i de normes complementàries per a la realització del referèndum i també la resolució del Parlament que designa els cinc membres de la Sindicatura Electoral. En aquestes resolucions, els magistrats advertien el president Puigdemont, els membres del seu Govern i els membres sobiranistes de la mesa –a més d'altres càrrecs del Parlament i el Govern- que han "d'impedir o paralitzar qualsevol iniciativa que suposi ignorar o eludir la suspensió". Si ho fan, s'enfronten a "eventuals conseqüències penals", tal i com se'ls notifica personalment.  En canvi, no traslladaven a la Fiscalia les actuacions, tal i com li havia demanat el govern espanyol. Tanmateix, la Fiscalia ja ha actuat de mutu propi i ha presentat dues querelles contra els membres del Govern i contra la Mesa. De moment, ni el govern ni el TC han demanant la suspensió de cap càrrec. Una atribució que tenen des de la reforma de l'alt tribunal, aprovada el 2015.

Summary: Arrenca al Tribunal Constitucional el ple sobre el recurs contra la Llei de transitorietat


El vicepresident primer de la Mesa, Josep Costa (JxCat), creu que el Parlament ha d'actuar contra els responsables de l'espionatge contra el president de la cambra, Roger Torrent, "per protegir-se". A través d'un tuit aquest dimarts a la tarda, Costa ha qualificat d'"escàndol democràtic" la notícia destapada aquest dimarts pels diaris 'El País' i 'The Guardian'. "Sabem fa temps que no tenim garantida la privacitat i la seguretat de les nostres comunicacions, tot i que suposadament és un dret constitucional", ha afegit Costa. La informació publicada avui assegura que el mòbil de Torrent va ser espiat el 2019 per un programa que només poden comprar els governs.

Summary: Costa creu que el Parlament ha d'actuar contra els responsables de l'espionatge de Torrent "per protegir-se"


Disset famílies d'un bloc de Campclar que des del 2 d'abril no tenen subministrament d'electricitat arran d'un incendi a la sala de comptadors s'allotjaran provisionalment en un càmping. Segons informa l'Ajuntament de Tarragona, aquesta és la solució que el consistori ha ofert als afectats i a l'Agència Catalana de l'Habitatge -com a titular dels pisos- mentre durin les obres d'arranjament. Inicialment, Habitatge preveia reubicar les famílies en un immoble de Salou, però l'alcalde del municipi, Pere Granados, va manifestar públicament el seu rebuig a l'arribada d'aquestes persones a la ciutat. L'alcalde va exigir que els fessin el test de la covid-19 "per evitar un focus de contaminació vírica importada per residents d'un altre municipi".  L'alcalde de Tarragona, Pau Ricomà, ha explicat que l'Ajuntament feia seguiment del cas "des del primer dia" i que van buscar una alternativa "en veure que no prosperava la solució que va trobar l'Agència Catalana de l'Habitatge de reubicar-les temporalment a Salou". "Era necessari trobar un espai que permetés a les famílies viure el confinament en unes condicions dignes i les instal·lacions del càmping ho permetran. No podem deixar disset famílies sense subministraments i desemparades en ple estat d'alarma com el que vivim", assegura l'alcalde de Tarragona.  El 2 d'abril un incendi a la sala de comptadors del número 4 del carrer Riu Brugent, al barri de Campclar, va deixar les disset famílies sense subministraments bàsics. Segons l'Ajuntament de Tarragona, Habitatge preveu començar dimarts les obres d'arranjament de la instal·lació elèctrica.

Summary: Allotjaran en un càmping disset famílies d'un bloc de Tarragona que porten deu dies sense electricitat


Carles Puigdemont ha reconegut aquest dimecres des de Munic que un any després del referèndum de l'1 d'octubre del 2017 "és evident que no hi ha una república catalana reconeguda internacionalment". Però de la mateixa manera ha subratllat que és igualment "evident que Catalunya és un subjecte polític de facto", segons les declaracions que ha recollit TV3. A parer de l'expresident de la Generalitat, la qüestió catalana "s'ha convertit en un tema europeu que concerneix al conjunt d'Europa, no només als estats, sinó als ciutadans". Puigdemont ho ha dit en un acte sobre la independència de Catalunya celebrat en una cafeteria de la capital de Baviera davant d'unes 150 persones. És la primera vegada que viatja a Alemanya des que va poder tornar a Bèlgica un cop el jutge del Tribunal Suprem Pablo Llarena va retirar les euroordres contra ell i els exconsellers a l'exili. Un dels assistents a l'acte d'aquest dimecres ha estat el cònsol espanyol a Munic, que ha intervingut per desmentir el que ha considerat les falsedats de l'independentisme.

Summary: Puigdemont defensa que un any després de l'1-O Catalunya és "un subjecte polític de facto"


El Govern de la Generalitat ha aprovat aquest dimarts concedir les distincions Jaume Vicens Vives 2016, a la qualitat docent universitària, a tres professores i quatre projectes de les universitats catalanes. Els premis estan dotats amb 20.000 euros i s’entregaran el proper 7 de setembre, en la inauguració oficial del curs acadèmic 2016-2017. Les tres professores premiades són Concepció Amat, del Departament de Fisiologia de la Facultat de Farmàcia i Ciències de l’Alimentació de la UB, Maria Jesús Espuny, professora d’Història del Dret i de les Institucions de la Facultat de Dret de la UAB i Montse Guitert, d’Història del Dret i de les Institucions de la Facultat de Dret de la UAB. Els quatre projectes guardonats són  l’’Inspire3’, de l’Escola Superior d’Enginyeries Industrial, Aeroespacial i Digital de Terrassa, de l’UPC; ‘L’avaluació dels aprenentatges’, de la Facultat de Ciències de la Salut i de la Vida de l’UPF; ‘L’aprenentatge centrat en l’estudiant’ del grau de Medicina de la Facultat de Medicina de l’UdG, i el projecte ‘L’orientació professional i acadèmica’, de l’Escola Tècnica Superior d’Enginyeria (ETSE). Cada premi individual està dotats amb 20.000 euros cada un. Les guardonades són Concepció Amat Miralles, professora del Departament de Fisiologia de la Facultat de Farmàcia i Ciències de l’Alimentació de la Universitat de Barcelona (UB), pel seu lideratge en la innovació i millora de la docència a través de l’avaluació continuada i el treball en competències transversals i pel seu impuls de la interacció entre diferents nivells educatius; Maria Jesús Espuny Tomás, professora d’Història del Dret i de les Institucions de la Facultat de Dret de la Universitat Autònoma de Barcelona (UAB), per la seva llarga trajectòria i pel disseny de metodologies docents avançades, adaptades al context socioeconòmic de l’entorn, que permeten als estudiants desenvolupar competències per ser excel·lents professionals, especialment en l’àmbit de les Relacions Laborals; i Montse Guitert Catasús, professora dels Estudis de Psicologia i Ciències de l’Educació, de la Universitat Oberta de Catalunya (UOC), pel lideratge exercit en la Formació en línia sobre competències digitals a l’entorn universitari i el seu impacte en la ciutadania. Els premis col·lectius també estan dotats amb 20.000 euros cada un i han estat per al Projecte “Inspire3”, de l’Escola Superior d’Enginyeries Industrial, Aeroespacial i Digital de Terrassa, de la Universitat Politècnica de Catalunya (UPC), per la seva consolidada trajectòria i pel desenvolupament d’estratègies dirigides a incentivar la creativitat i l’emprenedoria dels estudiants, així com les seves competències i habilitats transversal; el  Projecte “L’avaluació dels aprenentatges”, a la Facultat de Ciències de la Salut i de la Vida, de la Universitat Pompeu Fabra (UPF), per la seva alta qualitat docent i per la seva llarga trajectòria en l’ús de metodologies docents innovadores basades en el projecte d’avaluació del rendiment acadèmic i en el foment de les habilitats pràctiques i de les competències transversals dels estudiants i el Projecte “L’aprenentatge centrat en l’estudiant”, del grau de Medicina de la Facultat de Medicina, de la Universitat de Girona (UdG), per la seva innovació en la docència a través del model d’Aprenentatge Basat en Problemes, amb un alt grau d’èxit avalat pels resultats acadèmics i l’alta satisfacció dels alumnes i l’alta incorporació dels estudiants al món laboral.  Per últim, el projecte “L’orientació professional i acadèmica”, a l’Escola Tècnica Superior d’Enginyeria (ETSE): innovació tecnològica orientada a l’ocupabilitat i al territori, de la Universitat Rovira i Virgili, per la seva innovació en el disseny del pla docent amb la tecnologia com a element de valor afegit i per l’orientació a l’ocupabilitat i al territori.

Summary: Tres professores i quatre projectes de les universitats catalanes rebran les distincions Jaume Vicens Vives 2016


El retorn de Pedro Sánchez a la secretaria general del PSOE no es traduirà, de moment, en canvis substancials en el model territorial del partit tancat a la declaració de Granada, ni tampoc en el protocol de relacions que el PSC va haver d’acordar amb la gestora del PSOE després del ‘no’ dels socialistes catalans a la investidura de Mariano Rajoy. Sánchez, que en aquesta campanya a les primàries del partit ha fet una aposta pel reconeixement genèric de la “plurinacionalitat” de l’Estat, manté el 'no' al referèndum, com ja havia expressat en la seva anterior etapa com a secretari genera, i en canvi defensa l’aposta pel reconeixement de les “singularitats” de Catalunya, per la declaració de Granada i per dur a terme una reforma de la Constitució. En tot cas, els seus delegats podrien introduir algunes esmenes en aquesta direcció a la ponència del Congrés del PSOE dels dies 16, 17 i 18 de juny, redactada per Eduardo Madina sota la batuta de la gestora. El secretari general del PSOE també ha apuntat que no es planteja revisar el protocol de relacions amb els socialistes catalans, que deixa a mans de Ferraz les decisions sobre “qüestions de rellevància constitucional”.  Tres dies després de la seva victòria a les primàries socialistes, Sánchez ha tornat aquest dimecres a Ferraz per reunir-se amb els treballadors del partit. El secretari general del PSOE treballa ja de cara al Congrés Federal, on els delegats de les assemblees territorials votaran la nova executiva que l’acompanyarà en el seu mandat.  L’objectiu és que el Congrés conciliï “el canvi i la unitat”. El líder del PSOE ha assegurat que la seva voluntat és fer una executiva integradora que introduirà canvis substancials no només en els noms que la formaran, sinó també en la seva estructura. S’ha mostrat disposat a introduir-hi representants de les candidatures de Susana Díaz i Patxi López, però prioritzarà els perfils a l’adscripció.  En canvi, no hi seran presents els actuals secretaris generals territorials del partit. Segons ha explicat en conversa amb la premsa, la nova executiva també haurà de reforçar algunes àrees i la coordinació amb determinades secretaries. A més, vol que tingui un caràcter intergeneracional.  Sánchez, que ha rebut les felicitacions de tots els màxims responsables polítics menys de Rajoy o del PP –sí del president de la Generalitat, Carles Puigdemont, i del vicepresident, Oriol Junqueras- està pendent de reunir-se la setmana que ve amb el president de la gestora del PSOE, Javier Fernández, que encara mantindrà les funcions fins al Congrés del juny.  El secretari general del PSOE també ha rebut les felicitacions de la majoria dels barons socialistes. El seu primer objectiu és que els congressos territorials que se celebren per elegir els delegats del Congrés Federal respectin el percentatge de votació de les primàries (50,2% al conjunt de l’Estat), de manera que no tingui problemes per configurar el seu equip. Un cop se celebri el Congrés Federal, la nova executiva nomenarà els membres de la direcció del grup parlamentari, on previsiblement hi serà de nou la diputada del PSC Meritxell Batet. De moment, Sánchez ha situat com a portaveu al Congrés José Luis Ábalos, que exercirà aquestes funcions de manera provisional en substitució del dimitit Antonio Hernando.  El seu objectiu és culminar aquest procés i disposar d’un partit unit que no reediti la lluita interna que va portar a la seva caiguda al mes d’octubre. Per fer-ho possible, podria donar suport als secretaris generals territorials del PSOE que són presidents autonòmics als congressos territorials que han de tenir lloc els pròxims mesos, tot i que ha insistit que serà la militància qui determini en primàries si continuen o no.

Summary: Sánchez no preveu obrir el protocol amb el PSC que deixa a mans del PSOE les "qüestions constitucionals"


El SEM l'ha traslladat a l'Hospital de Figueres ACN Figueres.-Un home ha resultat ferit amb cremades a una mà en l'incendi d'una campana extractora a Figueres. Els Bombers van rebre l'avís a les 23.45 hores de dimarts i van activar dues dotacions per apagar el foc en un pis situat al carrer Muntaner. Quan van arribar la campana ja estava pràcticament apagada. L'home es va cremar intentant apagar el foc, que hauria començat en uns cables. El Sistema d'Emergències Mèdiques (SEM) va traslladar el ferit a l'Hospital de Figueres.

Summary: Un ferit amb cremades a una mà en l'incendi d'una campana extractora a Figueres


El trànsit s'ha reduït un 2,4% a l'interior de Barcelona aquest dimecres al matí, primer dia laborable amb activitat a les escoles de la Zona de Baixes Emissions (ZBE), mesura que s'aplica sense multes fins l'1 d'abril; ha baixat un 0,8% als accessos a la ciutat i un 1,8% a les rondes, si es compara amb la mitjana mensual del novembre passat (la més propera disponible). Són dades facilitades pel regidor d'Emergència Climàtica i Transició Ecològica, Eloi Badia. En comparació amb el mateix dia de l'any passat, el volum de vehicles no ha disminuït, ha reconegut Badia, que ha insistit que el trànsit pot variar molt en dies concrets segons diverses circumstàncies i que per això els equips tècnics treballaran amb mitjanes mensuals. Un comitè d'experts sanitaris i científics avaluarà l'efectivitat de la ZBE amb el doble encàrrec de mesurar la millora de la qualitat de l'aire i l'impacte en la salut dels veïns. D'altra banda, segons dades facilitades per l'Àrea Metropolitana de Barcelona (AMB), s'han registrat de moment 5.635 usuaris amb cotxes sense distintiu per aconseguir autoritzacions per circular per la Zona de Baixes Emissions, 600 de nous en els darrers cinc dies. D'aquests, 4.429 són per autoritzacions diàries (un màxim de deu a l'any) i 1.165 de mobilitat reduïda. El regidor d'Emergència Climàtica ha demanat cautela a l'hora d'analitzar les primeres dades de trànsit des que els vehicles més contaminants no poden entrar a l'entorn de Barcelona en dies laborables. El primer dia de la Zona de Baixes Emissions, el 2 de gener, el trànsit va baixar un 11% a l'interior de Barcelona; un 15%, als accessos i un 12%, a les rondes, si es comparava amb el 23 de desembre passat, un dia considerat similar. Aquest dimecres, quan l'activitat a la ciutat ha anat recuperant la normalitat després de les festes de Nadal, sobretot pel retorn dels infants a les aules, el trànsit ha variat lleugerament, segons les dades facilitades corresponents a la franja horària entre les 7 i les 10 del matí.  Badia ha assenyalat que és "molt prematur" saber l'impacte que tindrà la mesura i que ara com ara estan "a l'expectativa". Un dels principals motius és que durant els tres primers mesos de la posada en marxa de la ZBE s'adverteix els conductors que entren a Barcelona amb un dels vehicles no permesos però encara no se'ls multa. "Ens falta saber quanta gent s'està esperant a l'últim dia", ha al·legat el regidor, que ha afegit altres incògnites: "També ens interessa saber els canvis en la mobilitat, persones que passaran al transport públic o que es canviaran el vehicle".  Prop de 6.000 persones han decidit desballestar fins ara el seu cotxe sense etiqueta ambiental a canvi de transport gratuït il·limitat durant tres anys. Aquesta resposta ha sorprès positivament els responsables de l'Ajuntament i l'AMB, sobretot perquè no és de les mesures més conegudes, ha dit Badia.  Una mesura "proporcional", davant l'anunci de portar-la als tribunals Preguntat per l'anunci d'una plataforma ciutadana de portar als tribunals la ZBE, Badia ha defensat que es tracta d'una mesura "proporcional" per aconseguir un impacte "real i significatiu" en la salut. El regidor ha assegurat que la campanya informativa dels primers tres mesos, la moratòria d'un any per a algunes vehicles i altres excepcions mostren "la "voluntat de l'ajuntament de fer un pas progressiu però ferm".  La Plataforma d'Afectats per les Restriccions Circulatòries va anunciar dimarts en declaracions a la ràdio de Betevé que portaran la ZBE als tribunals. De moment estan recollint fons entre els seus associats i estan molt a prop d'aconseguir la quantitat necessària. El Gremi de Tallers també estudia sumar-s'hi, així com la Federació Catalana de Venedors de Vehicles a Motor. Comitè d'experts El comitè que ha d'avaluar si la ZBE és efectiva per aconseguir els objectius marcats està format per tècnics en qualitat ambiental, mobilitat i salut de l'Ajuntament de Barcelona, la Generalitat, l'AMB i l'Agència de Salut Pública de Barcelona (ASPB), així com per científics de l'Institut de Diagnòstic Ambiental i Estudis de l'Aigua que forma part del Consell Superior d'Investigacions Científiques (IDAEA-CSIC) i de l'Institut de Salut Global (ISGlobal). Les tasques del comitè seran coordinades per l'ASPB. Els experts analitzaran els registres de les estacions de mesura de partícules contaminants i elaboraran informes monogràfics cada sis mesos. També s'espera que facin informes exhaustius al cap d'un any i de dos de la posada en marxa de la ZBE per saber la variació dels contaminants i l'impacte en salut que es pot atribuir a la mesura.  La regidora de Salut, Envelliment i Cures, Gemma Tarafa, ha recordat que la contaminació mata, tot i que alguns responsables polítics vulguin "instaurar relats" que ho neguen, amb referència explícita a la presidenta de la Comunitat de Madrid, Isabel Díaz Ayuso.  Existeix una àmplia i sòlida evidència científica sobre els perjudicis, sobretot en malalties respiratòries i cardiovasculars, però també d'altres, i les morts causades per la pol·lució. La contaminació de l'aire causa 800.000 morts cada any a Europa, segons un informe de la Societat Europea de Cardiologia publicat a 'European Heart Journal' el març passat. 424 morts l'any a Barcelona per la contaminació L'ASPB ja avalua anualment la qualitat de l'aire i ha constatat que la ciutat supera de forma continuada des de fa dues dècades els nivells de referència de l'Organització Mundial de la Salut (OMS) pel que fa al diòxid de nitrogen (NO2) i les partícules en suspensió (PM10 i PM2,5). També calcula que el 48% de la població de Barcelona està exposada a nivells de NO2 superiors als que recomana l'OMS i fins al 95% pel que fa als nivells de PM10.  En relacionar la contaminació amb la mortalitat que se li pot atribuir, conclou que entre el 2010 i el 2018, 424 persones han mort cada any, de mitjana, per causes que es poden atribuir exclusivament a un excés de partícules PM2,5 a la ciutat de Barcelona. Durant l'últim any de què es tenen les dades explotades, el 2018, s'haurien produït com a mínim 351 morts per aquesta causa i aquest contaminant concret. L'impacte en la salut és sobretot per l'exposició crònica i continuada als nivells habituals de contaminació atmosfèrica, produïda sobretot per les emissions del trànsit, i no tant per episodis de contaminació concrets. La regidora de Salut ha destacat la importància d'impulsar mesures permanents i estructurals per protegir la salut de les persones, sobretot d'aquelles més vulnerables com són la gent gran, els infants i les persones amb malalties cròniques.

Summary: El trànsit baixa un 2,4% a Barcelona respecte al novembre però es manté si es compara amb el mateix dia de l'any passat


El Partit Popular Català (PPC) vol tenir tota la informació sobre el viatge als Estats Units del president Puigdemont i de l'entrevista que va mantenir amb l'expresident Jimmy Carter. En roda de premsa, el líder de la formació, Xavier Garcia Albiol, ha expressat novament la seva desconfiança en aspectes com si finalment es va pagar per la trobada amb Carter –fet desmentit per Govern, Diplocat i el mitjancer Ambler Moss-, el nombre de persones que van formar part de la comitiva –Garcia Albiol constata de "fonts molt fiables" que van ser set i no tres-, i que no hi hagi cap imatge de Puigdemont amb Carter. Per tot això, el PPC demanarà la compareixença del conseller Romeva al Parlament. "Indagarem fins al final", ha advertit Garcia Albiol, qui no descarta destinar un diputat del seu grup a què es dediqui exclusivament a l'obtenció d'informació sobre el viatge. El PPC està disposat, a més, a consultar "als mecanismes que sí permet la legislació dels EUA" per conèixer els pagaments i donacions que entitats com el Carter Center reben. En aquest sentit, Garcia Albiol no constata que el Govern hagi pagat per l'entrevista entre Puigdemont i Carter, però ha deixat entreveure que es podria haver fet a través del "Diplocat, una fundació o una empresa", indica.  "Si no tenen res a amagar, que ho facin públic", ha reblat el president dels popular catalans. "I si ens hem equivocat, seré el primer en sortir i reconèixer l'error", ha assegurat. "Els primers interessats són ells, i és molt més intel·ligent  rebre tota la informació de manera oficial que no anar als portals de transparència", indica. Tanmateix, Garcia Albiol afirma que "de fonts molt fiables" es deixa entreveure que hi ha una sèrie d'informacions "contradictòries", com el nombre de persones que van acompanyar Puigdemont en el seu darrer viatge als Estats Units. De les tres que s'assegura que van viatjar-hi, el líder del PPC eleva aquesta xifra a set, de les quals en podria dir "el seu nom i cognom i el seu càrrec", informació que es reserva a l'espera que el Govern doni les explicacions que considera que hauria de fer.  El president del PPC considera, a més, que es podria haver magnificat la trobada Puigdemont-Carter, que diu que va ser "de quinze minutets", en paraules seves. "Fa uns dies vaig estar al congrés del Partit Popular europeu a Malta i vaig saludar la cancellera Angela Merkel dos minuts, com també al president del Consell Europeu, Donald Tusk"; ha relatat Albiol. "Però pretendre dir que vaig tenir trobada bilateral amb la cancellera no seria responsable ni seriós perquè no és creïble", ha indicat. "Qui vulgui vendre com un encontre importantíssim una trobada de quinze minuts on s'ha pagat i no hi ha cap imatge, s'enganya", afegeix. "I m'agradaria que el president de la Generalitat pogués tenir reunions amb dirigents internacionals, però lamentablement amb Puigdemont hi ha una mínima representativitat: no se'l prenen seriosament", lamenta.  "M'agradaria que fos rebut pel presidents dels Estats Units, el president de la Comissió Europea o per la cancellera Merkel", ha prosseguit. "Però és que ningú es vol reunir amb ell"", ha assenyalat. Sense menysprear una "figura de transcendència política en el passat" com Jimmy Carter –president dels EUA entre 1977 i 1981-, Garcia Albiol troba novament "lamentable" la possibilitat que s'hagi pogut pagar per aquesta trobada. "Amb tot el 'carinyo' (Puigdemont) no es tindria que prestar a fer aquests 'numerets' perquè fa el ridícul i fem el ridícul tots. Que l'aconsellin millor", ha reblat. En aquest sentit, considera que es fan aquestes posades en escena perquè s'està arribant al "final del procés del despropòsit, del ridícul i de l'absurd". Davant aquesta situació, el president del PPC insta a Puigdemont a què convoqui eleccions per tal "d'acabar amb aquest episodi lamentable" i poder tornar així "a la normalitat institucional", apunta. "Catalunya mereix un govern seriós, de sentit comú, un Govern que prioritzi les preocupacions dels catalans, que no dilapidi els diners, ha conclòs.   En quant a les afirmacions que indiquen que "tot està a punt del referèndum", Garcia Albiol ha assenyalat que és una prova que "estan molt nerviosos" i que veuen que arriba "el final de camí" on hi ha "un gran mur". "I no és (el mur) el govern d'Espanya: és l'estat de dret, el sentit comú, la lògica i la convivència", assegura. "Tant Junqueras com Puigdemont són conscients que a Catalunya no es farà cap referèndum", ha afegit, acusant també al president d'Esquerra Republicana d'estar "amagant-se" i de marcar un perfil "moderat" en la recta final del procés per tal de no sortir-ne tant perjudicat.

Summary: El PPC demana la compareixença de Romeva per aclarir les circumstàncies de l'entrevista de Puigdemont i Carter


Els comerciants de Barcelona van augmentar la facturació un 0,88% durant les rebaixes d'estiu respecte el mateix període del 2014, segons l'Indicador Comerç Barcelona (Icob), una enquesta a 600 comerciants elaborada per la fundació Barcelona Comerç i Esade. Es tracta del primer increment des del 2008, segons ha dit el president de la fundació, Vicenç Gasca. Tot i el petit repunt durant les rebaixes, les vendes van baixar un 0,8% interanual durant el conjunt del tercer trimestre. Pel que fa al perfil del comprador, l'Icob ha constatat que els turistes compren més divendres i dissabte que durant l'inici de setmana, però l'estudi no parla sobre el comportament del comprador durant els diumenges d'estiu. El lleuger increment en la facturació de les rebaixes d'aquest estiu suposa trencar una tendència a la baixa que ja feia set anys que es mantenia. Així, el 2014 les vendes van disminuir un 1,9% i el 2013 ho van fer un 4,42%. L'Icob no té dades dels anys anteriors, però Gasca ha assegurat que la facturació dels comerços barcelonins va anar a la baixa a partir del 2008 a causa de la crisi.  Ara bé, "la tendència negativa dels anys anteriors s'esvaeix però no del tot", ha lamentat en roda de premsa el catedràtic d'Esade Josep-Francesc Valls, qui ha considerat que encara s'ha de fer el "gir definitiu" per arribar a xifres positives. Des que es va començar a fer el 2010, l'Icob ha registrat en tots els trimestres un descens de les vendes en termes interanuals. Ara segueixen reduint-se però menys que abans. A tall d'exemple, els primers tres mesos del 2012 van registrar un descens del 7,4%. Durant el tercer trimestre del 2015 la facturació ha disminuït un 0,8% i els tiquets de caixa (nombre de vendes) ho han fet un 1% respecte el mateix període del 2014.  Una de les preguntes que ha fet l'Indicador Comerç Barcelona als botiguers enquestats és quina és la procedència dels seus clients segons el dia de la setmana. La resposta és que els turistes compren sobretot els divendres i els dissabtes. Si fa un any els turistes que compraven en divendres a la tarda i dissabte representaven un 13,6% del total de compradors, ara el percentatge augmenta fins al 17,7%.  "Aquest turista de cap de setmana és de divendres i dissabte, no de diumenge", ha sentenciat Gasca. La Fundació Barcelona Comerç, que representa 16 eixos comercials de la capital catalana, defensa que no és necessari obrir els diumenges d'estiu, però argumenta que, si cal fer-ho en certes zones turístiques, sigui de 10h a 18h. L'entitat és una de les entitats que participarà en la taula de diàleg oberta per l'Ajuntament per decidir si s'ha d'obrir els diumenges de l'estiu vinent i en quin horari. Tot i que l'Icob que s'ha presentat aquest dimarts es refereix als mesos d'estiu (de juliol a setembre), no s'ha preguntat als comerciants quina ha estat l'afluència de compradors els diumenges perquè es tracta d'un factor que "no s'ha considerat rellevant", ha argumentat el catedràtic d'Esade.  Sigui com sigui, "el turista s'ha convertit en un dels compradors més importants de la ciutat i això fa que el global de la facturació a la ciutat estigui creixent els últims anys", ha subratllat Valls. La Fundació Barcelona Comerç fa una petició: "Volem que el turista arribi a més zones", ha dit Gasca, qui demana a l'Ajuntament que el pla especial que s'està redactant afavoreixi la construcció d'hotels en diverses zones de la ciutat. Augment de preus i "esperança" de cara al futur La millora de les dades de facturació durant les rebaixes d'estiu fa que els comerciants barcelonins vegin els propers mesos amb optimisme. "Contemplem el futur amb esperança", ha assegurat el catedràtic d'Esade Josep-Francesc Valls. Així, la passada campanya de rebaixes "demostra el canvi cap a la tendència positiva i referma el convenciment del món del comerç que s'espera una bona campanya per aquesta tardor i hivern", ha defensat el president de la Fundació Barcelona Comerç. Gasca ha minimitzat l'impacte que puguin tenir en les vendes de la campanya de Nadal l'endarreriment de l'encesa de llums i l'eliminació de la pista de gel a plaça de Catalunya. Pel que fa als preus, el pronòstic per als propers mesos és que comencin a augmentar, tal com ha exposat el catedràtic d'Esade. L'única excepció d'aquesta tendència seria el sector alimentari, on Valls espera que els preus vagin a la baixa. Després d'un període caracteritzat per l'obertura de botigues 'low cost' i la conseqüent rebaixa de preus també al comerç tradicional, ara "estaríem davant d'una transició en el qual s'assentarien els preus", ha argumentat.

Summary: Els comerciants de Barcelona augmenten la facturació durant les rebaixes d'estiu per primer cop des del 2008


Els Mossos d'Esquadra admeten preocupació per l'actitud violenta d'una minoria en les mobilitzacions independentistes dels últims dies, amb especial referència a les de divendres i diumenge a les proximitats de la delegació del govern espanyol a Barcelona. És la hostilitat d'uns grups molt reduïts, situats a les primeres línies de les concentracions i davant del cordó policial, que trenca, però, amb les proclames pacífiques de les manifestacions independentistes dels darrers anys, tal com han apuntat fonts del cos policial. Els Mossos assenyalen que quan actituds violentes porten una mobilització al límit, han d'actuar, i demanen a la ciutadania que, quan s'arriba a aquest punt, se n'allunyin per no prendre mal i per no ser "part segrestada d'aquests violents que es refugien en la massa de la gent que no té res a veure amb el que està succeint", assenyala un sotsinspector dels Mossos d'Esquadra, especialista en ordre públic i mediació. Tot i els enfrontaments dels darrers dies entre manifestants i policies, els Mossos consideren que les tensions es troben lluny d'altres conflictes, com els que es van desfermar en la vaga general del 2012 o en les protestes pel desallotjament de Can Vies, el 2014. "Quan la contenció ja és màxima i extrema, hi ha persones lesionades i s'està posant en greu perill la seguretat de persones i béns és quan es decideix actuar, amb autoritzacions del cap de dispositiu", explica l'especialista en ordre públic i mediació, que insisteix: "S'aguanten moltes hores i es fa un ús gradual de mitjans fins que s'arriba a aquest punt". Sobre les furgonetes de la Brigada Mòbil (Brimo) dirigint-se cap als manifestats en les mobilitzacions de diumenge –imatges que han tingut impacte en l'opinió pública–, el sotsinsector afirma que l'objectiu és la dispersió i assegura que s'opta per utilitzar el mitjà menys lesiu. "S'utilitzen els vehicles per evitar que aquestes persones es reagrupin i segueixin delinquint en el gruix d'una manifestació", diu el sotsinspector.  En aquesta gradació de mitjans d'ordre públic a què fa referència l'especialista dels Mossos, hi ha des de la imatge utilitzada amb un objectiu intimidatori –canvi de la boina pel casc, ostentació de les escopetes– fins a projectils de foam o gas lacrimogen, reservats per a situacions de violència elevada, entre altres. En les manifestacions dels últims dies, s'han utilitzat salves –descàrregues sense projectil per intimidar–; les defenses conegudes com a porres; el canó acústic i la conducció de furgonetes per dispersar els manifestants.  També hi ha un altre element en què els Mossos cada vegada confien més. Són les càmeres del Grup d'Obtenció i Assegurament de la Prova (GOAP), que serveixen per enregistrar les persones que estan actuant de forma violenta i creant aldarulls. "No són lesives i són molt efectives", apunten fonts policials. Per utilitzar les càmeres, s'ha de seguir un protocol per no violar drets fonamentals i es necessita una autorització judicial –en casos d'urgència es comunica a posteriori–. Les càmeres s'han d'utilitzar davant de la comissió de delictes i les imatges enregistrades no poden ser manipulades. Aquestes imatges són la base per identificar i detenir persones que haurien estat causant aldarulls, desordres públics o  cometent altres delictes.  Mediació Com en la majoria de mobilitzacions de tot tipus, la mediació també ha estat una de les estratègies a què han recorregut els Mossos d'Esquadra en les últimes manifestacions independentistes. Els convocants de les protestes, els grups anomenats Comitès de Defensa de la República (CDR), s'han creat fa pocs mesos, mentre que la clau de la mediació rau en els vincles de confiança entre els interlocutors i que, bàsicament, es forgen al llarg del temps.

Summary: Els Mossos admeten preocupació per l'actitud violenta d'una minoria en les últimes mobilitzacions independentistes


El president de la Generalitat, Quim Torra, vol consensuar a la cimera de partits i entitats independentistes d'aquest dimecres els "pilars" per negociar amb l'Estat i tenir així "moltíssima més força". En declaracions a Ràdio 4 aquest matí, el cap de l'executiu ha confirmat que el Govern i els actors independentistes treballen per reunir-se avui -tal com va avançar ahir l'ACN-, en una cimera on no s'hi han convocat els comuns. D'altra banda, Torra ha admès que la Generalitat "té les presons", però no la legislació que permeti alliberar els líders independentistes empresonats. El president, que ha insistit que només el Parlament pot treure-li la condició de diputat, no ha concretat què passarà si el Suprem l'inhabilita amb sentència ferma. Torra ha argumentat que la cimera d'avui ha de servir per negociar com s'exerceix l'autodeterminació, i que no s'hi han convocat els comuns perquè ja estaran representats a la mesa de diàleg amb l'Estat. La reunió d'avui és entre els actors independentistes per a preparar aquesta mesa posterior. Torra ha demanat als comuns que "utilitzin la seva força" per "ajudar" el govern espanyol. Finalment, el cap del Govern ha opinat que li agradaria que el president d'Òmnium, Jordi Cuixart, pogués assistir a la cimera independentista d'avui, després d'haver demanat els permisos del segon grau -tot i que fonts de l'entitat apunten que no es preveu aquest escenari. Sigui com sigui, Torra ha conclòs que, el dia que Cuixart i Jordi Sànchez surtin de la presó, "el Palau estarà preparat per rebre'ls com Déu mana". Tot i no concretar què passarà si el Suprem l'inhabilita amb sentència ferma, Torra ha apuntat que potser hi hauria d'haver un president en funcions per, després, convocar unes eleccions: "Suposo, no ho sé".

Summary: Torra vol consensuar a la cimera independentista els "pilars" per negociar amb l'Estat i tenir "moltíssima més força"


La Denominació d'Origen Protegida (DOP) les Garrigues espera una campanya "correcta" arran de les pluges caigudes durant el mes d'octubre que fan millorar les expectatives inicials al secà després de la manca de precipitacions d'agost i setembre. Les previsions són arribar als 4 milions de quilos d'oli verge extra, una xifra que representa un 11% menys que l'última campanya, en què és van assolir els 4,5 milions de quilos, però que supera la mitjana dels darrers deu anys (3,5 milions de quilos). En els pròxims dies la majoria de cooperatives que integren la DOP donaran el tret de sortida a la recol·lecció de l'oliva tot i que algunes han avançat l'inici per començar a produir oli verd. D'altra banda, la DOP les Garrigues ha incrementat les vendes d'oli al detall entorn d'un 10% la darrera campanya 2017-2018.  La collita a la DOP les Garrigues ha començat enguany amb entre set i seu dies de retard respecte al que seria habitual malgrat que algunes de les cooperatives i molins que la integren ja van recollir puntualment durant les primeres setmanes d'octubre una part d'olives per poder produir oli verd, un producte amb una demanda creixent.  El vicepresident de la DOP, Jaume Salat, preveu una campanya "correcta", després que les pluges de les darreres setmanes hagin millorat les expectatives inicials a les zones de secà ja que l'agost i el setembre van estar marcats per una escassa pluviometria. La Denominació d'Origen Protegida les Garrigues espera assolir una producció de 4 milions de quilos d'oli verge extra, menys que en la darrera campanya però per damunt de la mitjana dels darrers deu anys.  Així mateix, s'espera un oli de bona qualitat ja que "no s'han registrat danys meteorològics i no hi ha hagut afectació de pedregades". De moment, però, els primers rendiments que s'estan obtenint són baixos ja que l'oliva conté una elevada quantitat d'aigua però la previsió és que es vagin equilibrant així que avanci la campanya, segons ha assenyalat Salat. La DOP les Garrigues incrementa un 10% la venda d'oli al detall El vicepresident ha explicat que durant la campanya 2017-2018 la vintena de cooperatives i molins que formen part de la DOP, distribuïdes entre les Garrigues, el Segrià i l'Urgell, han assolit la venda d'1,7 milions de quilos d'oli al detall, 120.000 quilos més que la campanya anterior, cosa que significa un increment d'entorn el 10%. D'aquesta manera, prop de la meitat de l'oli produït ja es comercialitza al detall, mentre la resta se segueix venent sense envasar i en grans quantitats. En aquest sentit, Jaume Salat ha destacat que "estem treballant i anem obrint camí per arribar, cada cop més, al client en forma de comercialització directa".   La caiguda de la producció mundial d'oli fa esperar uns preus "correctes" Salat ha explicat que el preu de l'oli nou de qualitat verge extra que s'ha començat a comercialitzar a Andalusia ronda els 3,20 euros/quilo però confia que "quan comencen a vendre el d'aquí arribar als 3,40 o 3,50 euros/quilo", que "són uns preus més correctes". En aquest sentit, el vicepresident de la DOP les Garrigues ha apuntat que, malgrat l'increment de producció d'oli del 15% que s'estima per aquesta campanya en el conjunt de l'Estat, a nivell mundial (sobretot a Itàlia, Grècia i Tunísia) es preveu una davallada productiva del 8% en relació amb l'any passat. A Catalunya, la Federació de Cooperatives Agroalimentàries de Catalunya (FCAC) preveu que s'assoleixin la campanya 2018-2019 els 31,8 milions de quilos d'oli d'oliva, un 15% menys que l'anterior quan es van produir 35,6 milions de quilos d'oli.  En el conjunt de les zones productores de la demarcació de Lleida s'espera arribar als 10 milions de quilos, respecte els 11 milions de l'any passat. A Tarragona s'estima una producció de 20 milions de quilos (24 milions el 2017-2018), mentre a Barcelona i Girona, conjuntament, d'uns 1,6 milions de quilos (la campanya anterior van ser 1,5 milions), segons la FCAC.

Summary: La DOP les Garrigues preveu una campanya "correcta" en què espera assolir els 4 milions de quilos d'oli


El Govern està treballant en un pla d'acceleració de la moda pel període 2020-2023. Així ho ha anunciat la consellera d’Empresa i Coneixement, Àngels Chacón, en una visita al Showroom de la 080 Barcelona Fashion. En el marc de la segona jornada de la setmana de la moda, Chacón ha explicat que el pla està actualment en fase d’elaboració i està previst que es comenci a implantar a partir de 2020, amb l’objectiu d’enfortir un sector que representa el 7,5% del PIB. "La 080 és una plataforma excel·lent però hem de combinar el teixit industrial del nostre territori de tots els actius que té", ha assegurat Chacón. Aquesta acció pivotarà sobre quatre eixos estratègics -la internacionalització, la comercialització, el fashion Tech i la sostenibilitat- i es dirigirà tant al creador novell com a la marca consolidada. Per a l’elaboració del pla es tindran en compte les fortaleses del sector, com ara l’existència d’un ecosistema de moda a Catalunya amb bona part de la cadena de valor representada, la flexibilitat i permeabilitat al canvi de les empreses catalanes de moda i la ciutat de Barcelona com a pol d’atracció d’inversió estranger i establiment d’start-ups pioneres en el sector de les noves tecnologies.  Així mateix, incidirà en la millora d’aspectes com el redimensionament de les empreses, el reforç dels vincles entre disseny, producció i distribució, la millora del posicionament internacional, així com del grau de digitalització empresarial. En aquest sentit, la consellera d'Empresa ha recordat que aquest any el Govern ja ha dedicat dos milions d'euros a digitalització del sector retail. "Aquest és un exemple dels ajuts que volem donar a les empreses", ha explicat.     El pla d’acceleració que s’està dissenyant s’orienta a un ampli objectiu empresarial que va des del creador novell fins a la marca consolidada de moda. Les estratègies s’orientaran a marques-canals, anomenats a 'fast retailers'; marques-producte, és a dir, fabricants, amb canal propi combinat amb multimarca; dissenyadors consolidats i dissenyadors emergents.   Segons Chacón, els eixos estratègics del pla seran la internacionalització, la comercialització, el "fash-tech", i la sostenibilitat i integrarà accions i projectes que ja s’estan duent a terme, racionalitzarà altres iniciatives, i n’inclourà de noves. El Departament durà a terme aquest pla "conjuntament amb el sector", concertant les estratègies per als diferents públics, en el marc de la col·laboració público-privada. Per exemple, en l'àmbit de la internacionalització, el diàleg amb els professionals permetrà conèixer què prioritzen: si l’entrada a nous mercats, si el posicionament en esdeveniments paral·lels a altres capitals europees, o el reforç de la xarxa de comercialització, per exemple. "És aquí on donarem ajuts concrets, on ajudarem i acompanyarem a les empreses", ha promès.  D'altra banda, la titular d'Empresa ha assegurat que aquestes accions estaran "dotades pressupostàriament" si bé ha assenyalat que "comunicar ara xifres sense tenir la planificació estratègica no tindria cap mena de sentit", tenint en compte l'estat embrionari de la iniciativa. Amb aquesta iniciativa, el Govern vol dissenyar un full de ruta de la moda per als propers 3 anys (2020-2023) amb l’objectiu d’enfortir el sector, en la perspectiva de la indústria però també de la creativitat. Chacón ha visitat aquest dimarts el 080 Fashion Showroom, l’espai comercial i de negoci del certamen català de la moda, que és previst visitin més d’un centenar de professionals, entre els quals una trentena de compradors internacionals. En la seva visita, la consellera i el president del Clúster MODACC, Pep Generó, han signat el conveni per reeditar una edició més la celebració del Showroom del 080, que genera un volum de negoci d’uns 2 milions d’euros per edició.

Summary: El Govern desenvoluparà un pla d’acceleració de la moda de cara al 2020